Letsels van steenkoolmyne op SA blootgelê | Netwerk24
Deur Laetitia Pople 08 Augustus 2017 10:30
Een van Daylin Paul se foto's uit sy fotoprojek.
Dié projek het pas aan hom die gesogte Ernest Cole-fotoprys besorg, wat jaarliks die werk van 'n fotograaf bekroon wat sosiaal-maatskaplike kwessies in Suid-Afrika belig.
"Hierdie kragstasies verskaf elektrisiteit aan Suid-Afrika, wat 'n reusetekort aan kragbronne het, maar dit het 'n verwoestende en blywende effek op die omgewing en die gesondheid van mense naby die stasies," het Paul in 'n mediaverklaring gesê.
Hy meen mynlisensies word voorwaardelik deur die Suid-Afrikaanse regering uitgereik, sodat die ekologie bewaar word en plaaslike mense kan voordeel trek uit die minerale hulpbronne, "tog word die vereistes nie behoorlik gevolg nie sodat die gesondheid en ekonomiese welvaart van mense daaronder ly.
"Groot dele vrugbare, bewerkbare grond word oopgeruk, die landskap word met reuse-letsels gelaat weens die swart putte van die stasies en dan word gasse losgelaat wat bydra tot die kweekhuiseffek."
Ernest Cole (1940-1990) het in die vroeë jare sestig as vryskutfotograaf gewerk vir onder meer Drum, die Rand Daily Mail en die Sunday Express. Die fotografieprys is in 2011 begin en word deur die Universiteit van Kaapstad geadministreer. Cole se fotoboek House of Bondage: A South African Black Man Exposes in His Own Pictures and Words the Bitter Life of His Homeland Today is in 1967 in New York uitgegee, maar was verbied in Suid-Afrika.?